Samarqandda YPX xodimini do`pposlagan mushtumzo`r aniqlandi (video)

2018 yilning 14 yanvar kuni ijtimoiy tarmoqlarda Samarqand shahrida yo`l-patrul xizmati xodimlari bilan avtomobil haydovchisi o`rtasida bo`lgan janjal holati aks etgan videotasvir joylashtirilgan edi.O`zbekiston Respublikasi IIV Jamoatchilik va ommaviy axborot vositalari bilan aloqalar boshqarmasining xabariga ko`ra, ushbu holat tezkorlik bilan o`rganildi. Ma`lum bo`lishicha, «Neksiya» avtomashinasi haydovchisi Ishtixon tumanida yashovchi U.D.E. yo`l harakati qoidalarini qo`pol ravishda buzib, avtomashinani boshqargan.Yo`l-patrul xizmati xodimlarining qonuniy talablariga itoat qilmasdan harakatni davom ettirib, yo`ldagi tirbandliklardan o`tib ketish imkoniyati bo`lmaganidan majburan to`xtagan. Ushbu joyga etib kelgan YPX xodimlari haydovchi U.D.E.dan avtomobil salonidan spirtli ichimlik xidi kelgani tufayli ruldan tushib hujjatlarni taqdim qilishini so`ragan.Shu vaqt avtomashina salonida o`tirgan Qo`shrabot tumanida yashovchi yakka tartibdagi mehnat faoliyati bilan shug`ullanuvchi T.S.A. (1992 yilda tug`ilgan) YPX katta inspektori Sh.M. oldiga kelib, hech bir sababsiz unga musht tushirgan va oyoqlari bilan tepgan. Voqea joyiga naryad chaqirilib, tegishli hujjatlar rasmiylashtirilgan.Ekspertiza xulosalariga asosan, haydovchi U.D.E. spirtli ichimlik iste`mol qilgani va katta inspektor M.Sh.U.ga tan jarohati etkazib, ichki ishlar xodimlarining qonuniy talabiga itoat qilmagani uchun to`plangan materiallar qonuniy hal qilinishi uchun prokuratura organlariga yuborildi.